— Мая маці з Вуглоў. Яе бацька, мой дзед Каятан Францавіч Палітыка, быў царскім лесніком. Гэту пасаду ў той час абы-каму не давяралі. Дзеда паважалі ўсе. Сям’я яго вызначалася прыстойнасцю і вялікай адказнасцю за любую справу. Хацелася б думаць, што праз маму і мне нешта перапала ад майго слаўнага дзядулі. Па лініі маці вайна пакінула балючы след, шмат загінула радні. Таму да сённяшняга гэта тэма для мяне святая. Тата з Расіі, з-пад Курска. У вайну 12-гадовым падлеткам быў у калгасе брыгадзірам. За тую ратную працу адзначаны ўрадавай узнагародай. Пасля вайны татаў дзядзька Мікалай Гарбачоў, які ў Бягомлі кіраваў МТС, забраў сям’ю сястры да сябе. Мы з братам Генадзем нарадзіліся ўжо ў гарпасёлку. Любоў да тэхнікі нам абодвум перадалася ад бацькі Аляксея Цімафеевіча, які быў механікам.